Շէյխ Զայէտի Մզկիթ

Շէյխ Զայէտի ճերմակ Մզկիթը, Արաբական Միացեալ Էմիրութեանց մշակութային եւ միջ-կրօնական երկխօսութեան կարեւոր կեդրոն մը, ուր մնայուն կերպով պետական-պաշտօնական հիւրեր կ'այցելեն: Աշխարհի վեց ամէնէն մեծ մզկիթներէն մէկը։ Կը գտնուի Արաբական Միացեալ Էմիրութիւններու մայրաքաղաք Ապու Տապիի մէջ։ Անուանուած է ի պատիւ հիմնադիր եւ Արաբական Միացեալ Էմիրութիւններու առաջին նախագահ շէյխ Զայէտ պին Սուլթան ալ-Նահեանի յիշատակին։ Մզկիթը պաշտօնապէս բացուած է 2007-ի Ռամատանին։ Այս մզկիթը Տուպայի Ճումէյրա մզկիթին հետ միասին բացառութիւն կը կազմեն. այս երկու մզկիթները կրնան մուտք գործել ոչ միայն իսլամները, այլեւ՝ բոլոր զբօսաշրջիկները։ Զայէտ մզկիթին մուտքը անվճար է։ Համաշխարհային մրցանիշներ Անոր ընդարձակ տարածքին փռուած գորգը կը համարուի աշխարհի ամէնէն մեծ գորգը։ Անիկա կը պատրաստուի «Իրանի գորգեր» ընկերութեան կողմէ՝ ըստ իրանցի նկարիչ Ալի Խալիկի նկարին։ Գորգին մակերեսը 5627 քառակուսի մեթր է։ Գորգին կառուցուածքին մէջ կայ 2 268 000 հանգոյց։ Մզկիթին սրահներուն մէջ կախուած է գերմանական արտադրութեան եօթ ջահ՝ զարդարուած նրբաթերթ ոսկիով եւ աւստրիական Շուարովսկի ընկերութեան արտադրութեան բիւրեղներով։ Մզկիթին գլխաւոր ջահը աշխարհի ամէնէն մեծն էր (10 մեթր տրամագիծով, 15 մեթր բարձրութեամբ եւ շուրջ 12 թոն կշիռքով) մինչեւ 26 Յունիս 2010, երբ Քաթարի մէջ կը կախուի աւելի մեծ ջահ։ Այնուամենայնիւ, անիկա կը համարուի մզկիթին մէջ կախուած ամէնէն մեծ ջահը։ Ճարտարապետութիւն Մզկիթը կրնայ ներառել 50 հազար հաւատացեալ։ Աղօթքին գլխաւոր դահլիճը նախատեսուած է 7 հազար աղօթողի համար։ Գլխաւոր դահլիճին հարեւանութեամբ գտնուող երկու սրահներէն իւրաքանչիւրին մէջ տեղաւորուած է մինչեւ 1500 հոգի։ Այս երկու սենեակները նախատեսուած են կանանց համար։ Մզկիթին չորս անկիւններուն մէջ կանգնած են չորս մինարէթները, որոնք կը բարձրանան շուրջ 170 մեթր։ Գլխաւոր շէնքին արտաքին շերտը կը ծածկեն 82 գմբէթները։ Գմբէթները զարդարուած են սպիտակ մարմարով, անոնց ներքին գեղարուեստական ձեւաւորումը եւս իրականացուած է մարմարով։ Ներքին բակը պատուած է գունաւոր մարմարով եւ կը կազմէ շուրջ 17 400 մ²։ Մզկիթին մէջ կը գտնուի շէյխ Զայէտ պըն Սուլթան ալ Նահեանի դամբարանը: Ծանօթագրութիւններ